टेबल टॉपर गुजरात ने किया क्वालिफाई; मुंबई के पास नंबर-2 बनने का मौका
IPL 2023 Playoff Qualification Scenario | GT Qualified SRH Knocked Out MI vs LSG, इस जीत से टीम प्लेऑफ में क्वालिफाई कर गई, वहीं हैदराबाद टॉप-4 की रेस से बाहर होने वाली दिल्ली के बाद दूसरी टीम बन गई।
इंडियन प्रीमियर लीग (IPL) के इस सीजन में 62 लीग मैच खत्म होने के बाद प्लेऑफ की पहली टीम मिली। गुजरात टाइटंस ने सोमवार को सनराइजरर्स हैदराबाद को 34 रन से हराया। इस जीत से गुजरात प्लेऑफ में क्वालिफाई कर गई, वहीं हैदराबाद टॉप-4 की रेस से बाहर होने वाली दिल्ली के बाद दूसरी टीम बनी।
टू्र्नामेंट में आज मुंबई इंडियंस और लखनऊ सुपरजायंट्स के बीच 63वां मुकाबला लखनऊ में शाम 7:30 बजे से खेला जाएगा। इस मैच को जीतने वाली टीम के पास पॉइंट्स टेबल में नंबर-2 पर आने का मौका है।
अब भी प्लेऑफ की 3 जगह बाकी हैं, जिसके लिए 7 टीमों में रेस है। गुजरात क्वालिफाई कर चुकी है, वहीं हैदराबाद और दिल्ली रेस से बाहर हैं। आगे स्टोरी में हम सभी टीमों के पॉइंट्स टेबल की सिचुएशन देखेंगे और जानेंगे कि उन्हें प्लेऑफ में पहुंचने के लिए कितने मैच जीतने होंगे।
क्वालिफाई करने के लिए कितने मैच जीतने होंगे?
IPL में पिछले सीजन से 10 टीमें शामिल की गईं, लेकिन एक टीम लीग स्टेज में ज्यादा से ज्यादा 14 मैच ही खेलेगी। ऐसे में टूर्नामेंट के इस स्टेज पर 16 से ज्यादा पॉइंट हासिल करने वाली टीम क्वालिफाई कर जाएगी। वहीं 14 से कम पॉइंट रखने वाली टीम प्लेऑफ की रेस से बाहर हो जाएगी।
लीग स्टेज के आखिर में एक या 2 टीमें 16 पॉइंट्स के साथ भी प्लेऑफ में क्वालिफाई करेंगीं, लेकिन इसके लिए उन्हें अपना रन रेट बाकी टीमों से बेहतर रखना होगा, क्योंकि टूर्नामेंट में 62 मैचों के बाद अब भी कम से कम 3 टीमें 16 पॉइंट्स और 2 टीमें 17 पॉइंट्स के साथ लीग स्टेज फिनिश कर सकती हैं। ऐसे में टॉप-4 में बने रहने के लिए टीमों को रन रेट मेंटेन करना भी बेहद जरूरी है।
अब जानते हैं टीमों की सिचुएशन...
गुजरात ने प्लेऑफ के लिए किया क्वालिफाई
हैदराबाद को अपने होम ग्राउंड पर हराने के बाद गुजरात 18 पॉइंट्स के साथ प्लेऑफ में पहुंच गई। उनके पास 13 मैचों में 9 जीत और 4 हार हैं। टीम इस वक्त पॉइंट्स टेबल में टॉप पर भी है।
गुजरात को अपना आखिरी मैच RCB के खिलाफ 21 मई को बेंगलुरु में खेलना है। इसे जीतने पर टीम टॉप-2 में फिनिश कर क्वालिफायर-1 में पहुंच जाएगी। वहीं आखिरी मुकाबला हारने पर टीम को क्वालिफायर-1 में पहुंचने के लिए बाकी मैचों के नतीजों पर निर्भर रहना होगा।
SRH दिल्ली की तरह रेस से बाहर
गुजरात के खिलाफ हार के साथ हैदराबाद की टीम प्लेऑफ की रेस से बाहर होने वाली दूसरी टीम बनी। उनसे पहले दिल्ली भी टॉप-4 की रेस से बाहर हो चुकी है। टीम अब अपने बचे हुए दोनों मुकाबले जीत भी गई तो ज्यादा से ज्यादा 12 पॉइंट्स ही हासिल कर पाएगी। जो टॉप-4 में बने रहने के लिए काफी नहीं है, क्योंकि पॉइंट्स टेबल में इस वक्त 4 टीमों के पहले से 13 प्लस पॉइंट्स हैं।
SRH के इस वक्त 12 मैचों में 4 जीत और 8 हार के बाद 8 पॉइंट्स हैं। टीम पॉइंट्स टेबल में 9वें नंबर पर है। उनके 2 मैच बेंगलुरु और मुंबई के खिलाफ बाकी हैं। दोनों ही मुकाबलों को जीत कर टीम RCB और MI के प्लेऑफ में पहुंचने की उम्मीदों को तोड़कर बाकी टीमों को फायदा पहुंचा सकती है। वहीं दोनों मुकाबले हारने पर बेंगलुरु और मुंबई को फायदा पहुंचा देगी।
मुंबई के पास टॉप-2 में आने का मौका 
मुंबई इंडियंस और लखनऊ सुपरजायंट्स के बीच आज शाम 7:30 बजे से लीग स्टेज का मुकाबला खेला जाएगा। MI के इस वक्त 12 मैचों में 7 जीत और 5 हार से 14 पॉइंट्स हैं। टीम पॉइंट्स टेबल में तीसरे नंबर पर है। CSK 15 पॉइंट्स के साथ दूसरे नंबर पर है। आज का मैच जीतने पर टीम 16 पॉइंट्स के साथ दूसरे नंबर पर आ सकती है।
लखनऊ के बाद टीम का एक मुकाबला 21 मई को हैदराबाद के खिलाफ बाकी रहेगा। इसे भी जीतने पर टीम टॉप-2 में रहकर क्वालिफाई कर जाएगी। एक भी मुकाबला हारने पर टीम को प्लेऑफ में जगह बनाने के लिए अपना रन रेट बाकी टीमों से बेहतर रखना होगा। वहीं दोनों मैच हारने पर टीम को क्वालिफाई करने के लिए बाकी मैचों के नतीजों पर निर्भर रहना होगा।
लखनऊ आ सकती है प्लेऑफ के करीब
लखनऊ इस वक्त 12 मैचों में 6 जीत, 5 हार और एक बेनतीजा मैच से 13 पॉइंट्स लेकर पॉइंट्स टेबल में मुंबई के नीचे है। आज का मैच बड़े अंतर से जीतने पर टीम नंबर-2 पर आ सकती है। CSK से कम रन रेट रहने पर टीम नंबर-3 पर रहेगी।
मुंबई के बाद टीम का एक मैच कोलकाता के खिलाफ बाकी रहेगा। इस मुकाबले को भी जीतने पर टीम प्लेऑफ के लिए क्वालिफाई कर जाएगी। एक भी मुकाबला हारने के बाद टीम को प्लेऑफ में क्वालिफाई करने के लिए बाकी टीमों के नतीजों पर निर्भर रहना होगा। वहीं दोनों मुकाबले हारने पर टीम प्लेऑफ की रेस से बाहर हो जाएगी।
CSK को एक जीत चाहिए, दिल्ली बाहर
पॉइंट्स टेबल में इस वक्त टॉप-4 की चौथी टीम चेन्नई सुपर किंग्स 15 अंकों से साथ दूसरे नंबर पर है। टीम ने 13 में से 7 मुकाबले जीते और 5 हारे हैं, उसका एक मैच बेनतीजा भी रहा। टीम का एक मैच दिल्ली के खिलाफ बाकी है। इसे जीतने पर टीम प्लेऑफ के लिए क्वालिफाई कर जाएगी। वहीं हारने के बाद भी प्लेऑफ में पहुंचने के लिए टीम को बाकी मैचों के नतीजों पर निर्भर रहना होगा।
चेन्नई से इतर दिल्ली कैपिटल्स प्लेऑफ की रेस से बाहर हो चुकी है। टीम के 12 मैचों में 4 जीत और 8 हार से 8 पॉइंट्स हैं। उसके 2 मैच पंजाब और चेन्नई के खिलाफ बाकी हैं। दोनों जीतने पर टीम दोनों विपक्षी टीमों के प्लेऑफ की उम्मीदों को झटका दे सकती है। वहीं हारने पर CSK और PBKS को फायदा भी पहुंचा सकती है।
PBKS, RCB के हालात समान; RR, KKR दूसरों पर निर्भर
पंजाब किंग्स और रॉयल चैलेंजर्स बेंगलुरु के हालात एक जैसे हैं, दोनों के 12 मैचों में 6-6 जीत और इतनी ही हार से 12 पॉइंट्स हैं। बेहतर रन रेट के कारण RCB पांचवें और PBKS 8वें नंबर पर है। वहीं राजस्थान रॉयल्स और कोलकाता नाइट राइडर्स दूसरे मैचों के नतीजों पर निर्भर हैं। दोनों के 13 मैचों में 6-6 जीत और 7-7 हार से 12 पॉइंट्स हैं। बेहतर रन रेट के कारण राजस्थान छठे और कोलकाता 7वें नंबर पर हैं।
